Regeringen siger nu endegyldigt nej til den forsøgsordning med en kontrolleret legalisering af hash, som overborgmester i København Frank Jensen (S) har drømt om at gøre til virkelighed i hovedstaden.

Dermed må Frank Jensen atter se sit forslag skudt ned af regeringen, hvor både justitsminister Karen Hækkerup (S) og sundhedsminister Nick Hækkerup (S) har fejet det af bordet.

»En forsøgsordning med lovliggørelse af hash vil efter regeringens opfattelse øge tilgængeligheden af hash, hvilket med stor sandsynlighed vil medføre et øget forbrug og dermed flere skader. Derfor støtter vi ikke sådan en forsøgsordning,« siger Karen Hækkerup tirsdag.

»Sundhedsministeren og jeg har på den baggrund netop meddelt Københavns Kommune, at vi ikke kan imødekomme deres opfordring om at tillade en forsøgsordning,« tilføjer justitsministeren.

Et flertal i Københavns Borgerrepræsentation opfordrede i marts i et brev til regeringen til, at man fik lov til at dispensere for lovgivningen for at kunne gennemføre en tidsbegrænset forsøgsordning med kontrolleret legalisering af hash.

Kernen i forslaget var, at den hashhandel, som ifølge politiet er en milliardhandel i København, skulle vristes ud af de kriminelles hænder og lægges i kommunalt regi, hvor rusmidlet skulle sælges under kontrollerede forhold.

»Pointen er, at vi skal reducere skadevirkningerne og forhindre, at brugerne er nødt til at handle med kriminelle netværk,« sagde overborgmesteren i slutningen af februar til Berlingske i forbindelse med, at forslaget kom på Økonomiudvalgets dagsorden på rådhuset.

Men svaret til Frank Jensen er et nej. Det fremgår ligeledes af et brev, som Karen Hækkerup og Nick Hækkerup mandag sendte til overborgmesteren og socialborgmester Jesper Christensen (S):

»En forsøgsordning med legalisering af hash vil efter vores opfattelse »blåstemple« brugen af hash og øge tilgængeligheden af rusmidlet, hvilket med stor sandsynlighed vil medføre et øget forbrug og dermed også en risiko for, at flere påføres skader som følge heraf. Vi mener derfor ikke, at en sådan forsøgsordning er vejen frem.«

»Det er derimod regeringens opfattelse, at der i stedet bør fokuseres på at forbedre forebyggelses- og behandlingsindsatsen, som kommunerne er ansvarlige for, og regeringen har derfor også iværksat en række initiativer på dette område,« skriver de to ministre videre i brevet.

I forhold til at bremse den organiserede kriminalitet ser regeringen heller ikke en kontrolleret legalisering af hash som en farbar vej.

»Det er regeringens opfattelse, at det organiserede og meget lukrative marked for hashhandel, som rockere og bander i vidt omfang står bag, skal bekæmpes ved at fortsætte den intense og målrettede politiindsats på området,« skriver de.

Det er tredje gang, at Københavns nuværende overborgmester - Danmarks tidligere justitsminister - har foreslået forsøg med legalisering af hash. Og tredje gang han bliver afvist.